ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ

**Προγράμματα Συμπληρωματικής Εκπαίδευσης**

*Με τη χρήση καινοτόμων μεθόδων εξ αποστάσεως εκπαίδευσης*

1084 - **ΒΙΒΛΟΣ ΚΑΙ ΠΡΑΚΤΙΚΕΣ ΕΦΑΡΜΟΓΕΣ (Μέρος Α’):**

*Θρησκευτικός Τουρισμός και βιωματική «Περιπλάνηση»*

Διδακτική Ενότητα 3. **Η αφετηρία της Περιοδείας του Παύλου και ο ελληνορρωμαϊκός κόσμος**

Περιεχόμενα

[1084 - **ΒΙΒΛΟΣ ΚΑΙ ΠΡΑΚΤΙΚΕΣ ΕΦΑΡΜΟΓΕΣ (Μέρος Α’):** 1](#_Toc426888400)

[Σκοπός της Διδακτικής Ενότητας 3](#_Toc426888401)

[Προσδοκώμενα Αποτελέσματα 3](#_Toc426888402)

[Έννοιες - Κλειδιά 3](#_Toc426888403)

[Εισαγωγικές Παρατηρήσεις 4](#_Toc426888404)

[Υποενότητα 1. Η Περιοδεία του Παύλου από την Ανατολή στη Δύση 6](#_Toc426888405)

[1.1 Χαρακτηριστικά της Β’ Ιεραποστολικής Περιοδείας 6](#_Toc426888406)

[Υποενότητα 2. Ο ελληνορρωμαϊκός Κόσμος την εποχή της Παρουσίας του Χριστιανισμού σε αυτόν 16](#_Toc426888407)

[2.1 Γενικό πλαίσιο 16](#_Toc426888408)

[2.2 Θρησκείες 21](#_Toc426888409)

[2.3 Μυστηριακές Θρησκείες και Μαγεία 22](#_Toc426888410)

[2.4 Καισαρολατρία 24](#_Toc426888411)

[2.5 Μαγεία 25](#_Toc426888412)

[2.6 Τα ιδιαίτερα χαρακτηριστικά των Ρωμαίων 26](#_Toc426888413)

[Σύνοψη 28](#_Toc426888414)

[Βιβλιογραφία 29](#_Toc426888415)

[Δεσπότη, Σ., *Η ιεραποστολική Περιοδεία του Παύλου στον Ελλαδικό χώρο* *(Μακεδονία-Αχαΐα - Ασία.* Αθήνα: Ουρανός 2010 29](#_Toc426888416)

[Χρήσιμες Διευθύνσεις στο Διαδίκτυο 29](#_Toc426888417)

# Σκοπός της Διδακτικής Ενότητας

Σκοπός της διδακτικής ενότητας είναι η γνωριμία των εκπαιδευόμενων με τις αιτίες που οδήγησαν τον Παύλο να αυτονομηθεί ιεραποστολικά συνολικά, και επιλέγοντας τους συνεργάτες του να χαράξει τη δική του πορεία, η οποία όμως ήδη στην αρχή της σηματοδοτείται από παράδοξες ανατροπές. Προκειμένου να αξιολογήσουμε το νόημα της μετάβασης του Παύλου προς Δυσμάς, ακριβώς «αντίστροφα» από αυτή του νεαρού στρατηλάτη Αλεξάνδρου, αφιερώνεται το β’ ήμισυ αυτής της ενότητας στην περιγραφή της πολιτικής, κοινωνικής και θρησκευτικής κατάστασης του ελληνορρωμαϊκού κόσμου τον 1ο αι. μ. Χ.

# Προσδοκώμενα Αποτελέσματα

Μετά την ολοκλήρωση της συγκεκριμένης διδακτικής ενότητας οι εκπαιδευόμενοι θα είναι σε θέση να γνωρίζουν:

* Τις αφορμές και τις αιτίες της πορείας του Παύλου προς Δυσμάς
* Τη στρατηγική του Π. κατά τον Ευαγγελισμό των «Ελλήνων»
* Τις εσωτερικές και εξωτερικές «συγκρούσεις» στον όμιλο των πρώτων μαθητών
* Την πολιτικοκοινωνική και θρησκευτική κατάσταση του «παγκοσμιοποιημένου» ελληνορωμαϊκού κόσμου 1ου αι.
* Πού ακριβώς αποσκοπεί η προ(σ)κληση του Μακεδόνα «Διαβὰς εἰς Μακεδονία, βοήθησον ἡμῖν»

# Έννοιες - Κλειδιά

* «παροξυσμός» - αρετή
* Θρησκεία
* Καισαρολατρία
* Μυστηριακές θρησκείες
* Πολιτική και Θρησκεία

# Εισαγωγικές Παρατηρήσεις

Η δεύτερη (β’) ιεραποστολική περιοδεία του Παύλου (Π.) επί Κλαυδίου Καίσαρος το 49-52 μ.Χ., η οποία εγκαινιάζει την έλευσή του στις πόλεις του Αιγαίου και σηματοδοτεί την «σπορά» του χριστιανικού κηρύγματος στην Ευρώπη, κατέχει σημαντικότατη θέση στο βιβλίο των *Πράξεων* (Πρ.). Στην Εισαγωγή του (βιβλίου) δεσπόζει η προγραμματική διακήρυξη του Αναστάντος: ενώ οι μαθητές με αγωνία ρωτούν εάν ο Κύριος αποκαταστήσει τούτον τον καιρό τη θεοκρατική βασιλεία του Ισραήλ, Εκείνος τους απαντά ότι δεν είναι δική τους υπόθεση να εξιχνιάζουν τους χρόνους ή καιρούς, τους οποίους ο Πατέρας έθεσε στη δική του εξουσία. Και συνεχίζει: ἀλλὰ *λήμψεσθε δύναμιν ἐπελθόντος τοῦ Ἁγίου Πνεύματος ἐφ᾽ ὑμᾶς. καὶ ἔσεσθέ μου μάρτυρες (α) ἔν τε Ἰερουσαλὴμ καὶ (β) [ἐν] πάσῃ τῇ Ἰουδαίᾳ καὶ (γ) Σαμαρείᾳ* ***καὶ (δ) ἕως ἐσχάτου τῆς γῆς*** (1, 7-8). Επί τη βάσει αυτής της προτροπής οι Πρ. διαιρούνται στις εξής τέσσερεις ενότητες:

|  |  |  |  |
| --- | --- | --- | --- |
| Ι | ΙΙ | III | IV |
| κεφ. 1-5 | 6, 1-9, 31 | 9, 32-12, 24 | 12, 25- κεφ. 28 |
| Ιερουσαλήμ | Σαμάρεια | Ιουδαία | Εσχατιές γης |
| Ισραήλ | Σύνορα  του Ισραήλ | Φοβούμενοι  τον Θεό | Έθνη |
| Απόστολοι | Διάκονοι | Πέτρος | Παύλος |

Στην πρώτη υποενότητα θα μελετήσουμε τα βασικά χαρακτηριστικά που έχει η β’ περιοδεία του Π. μαζί με τα πρώτα βήματά της μέχρι να φθάσει ο απόστολος των εθνών στην Τρωάδα. Στη δεύτερη υποενότητα θα μελετηθούν βασικά χαρακτηριστικά του ελληνορρωμαϊκού κόσμου στον οποίο προσκαλείται να κηρυχθεί το Ευαγγέλιο το οποίο μέσω και του Π. προσλαμβάνει δημιουργικά τη σάρκα του εκάστοτε πολιτισμού για να τον νοηματοδοτήσει.

## Υποενότητα 1. Η Περιοδεία του Παύλου από την Ανατολή στη Δύση

Στο πλαίσιο της πρώτης υποενότητας θα αναφερθούμε στα παρακάτω:

* αντίστροφη φυγόκεντρη κίνηση από την Ιερουσαλήμ προς τα έθνη,
* το γεγονός ότι η Πρώτη Εκκλησία δεν ήταν μια ιδεώδης Κοινότητα, αλλά μέσω των εντάσεων τελικά οδηγείται σε τελείωση του έργου της,
* την προσαρμογή του Π. στα δεδομένα των ακροατών χωρίς να διακυβεύεται η αλήθεια του ευαγγελίου,
* τις ανατροπές που πραγματοποιεί το Άγ. Πνεύμα στο στρατηγικό πλάνο του Π. αφού τελικά αυτό και όχι ανθρώπινες φιγούρες είναι η «ψυχή» του Χριστιανισμού,
* στο γεγονός ότι ο Π. παρουσιάζεται να δρα αντίστροφα από τον Αλέξανδρο τον Μέγα προκειμένου να δώσει «ζωή» σε έναν κόσμο που εν πολλοίς είχε παραδοθεί στη μαγεία και τις μυστηριακές θρησκείες προκειμένου να ελπίζει.

### Χαρακτηριστικά της Β’ Ιεραποστολικής Περιοδείας

Αυτή η έξοδος ξεκινά από την πατρίδα του Π. την Κιλικία ο Π. όπου αυτός δεν είχε απλώς περάσει τα δεκατέσσερα πρώτα κρίσιμα χρόνια της ζωής του αλλά και δημιουργικά και γόνιμα έτη σιωπής και νίψης που μεσολαβούν από την κλήση του στις πύλες της Δαμασκού μέχρι τη δραστηριοποίησή του στην (ιερ)αποστολή (11, 25).

###### Εικόνα 1. **Η Β’ και Γ’ Ιεραποστολική Περιοδεία του αποστόλου Παύλου**

Έπεται η επίσκεψη μέσω των Πυλών της Κιλικίας (σήμ. Gülek Bogaz) στις **πόλεις της Νότιας** (Λυκαόνιας) **Γαλατίας**, τη Δέρβη και τα Λύστρα. Πρέπει να ήταν άνοιξη διότι το χειμώνα η διάβαση των ορεινών όγκων της συγκεκριμένης περιοχής είναι αδύνατη.

###### **Εικόνα 2. ΟΙ Πύλες της Κιλικίας**

Από την τελευταία πόλη, όπου ο Απόστολος των Εθνών κατά την α’ περιοδεία είχε θεοποιηθεί (μετά το θαύμα της θεραπείας του χωλού) και κατόπιν μέχρι θανάτου λιθοβοληθεί (14, 8-20), ο Π. (ο οποίος συνήθιζε να έχει δύο συντρόφους) λαμβάνει τον Τιμόθεο, τον οποίο και παραδόξως περιέτεμε.

Στη συνέχεια το μήνυμα του ευαγγελίου «ανοίγεται» προς το βορρά, από το χώρο όπου οι Προφήτες ανέμεναν την επέλαση των τρομερών εσχατολογικών εχθρών Γωγ και Μαγώγ (Αμ. 7, 1. Ιεζ. 38-39)**. *Στὴν Φρυγίαν καὶ Γαλατικὴν χώραν***, στο ευρύ ορεινό γεωγραφικό φάσμα, που οι απόστολοι ίσως και επί μήνες περιδιαβαίνουν, σε αντίθεση προς τους καρπούς που είχε φέρει η διακήρυξη των δογμάτων της Αποστολικής Συνόδου στις ήδη υφιστάμενες Κοινότητες δεν μνημονεύεται κάποια ιεραποστολική επιτυχία[[1]](#footnote-1). Κι όμως οι απόστολοι συνεχίζουν. Γενικότερα αυτή η περιοδεία, που εξακτινώνει το ευαγγέλιο της ελπίδας στο ευρωπαϊκό έδαφος, έχει τις εξής ιδιαιτερότητες:

1. Η β’ περιοδεία χαρακτηρίζεται από τη καταιγιστική κινητικότητα κατεξοχήν του Π. στον δακτύλιο της ανατολικής Μεσογείου. Ο Δευτερονομιστής και οι Προφήτες διακηρύσσουν την ιεραποδημία των εξόριστων Ιουδαίων και των εθνών και μάλιστα των *νησιών του Αιγαίου* στην Ιερουσαλήμ και κατεξοχήν στο Ναό, όπου ανατέλλει το φως (Ησ. 60, 1 κε.). Επίσης στο Ευαγγέλιο του Λουκά δεσπόζει το Οδοιπορικό-το «Πάμε» του Ιησού προς την πόλη του Δαυίδ (9, 51- 19, 27), οι Πράξεις (Πρ.) περιγράφουν **την αντίστροφη φυγόκεντρη κίνηση από την Ιερουσαλήμ προς τα έθνη**. Δεν αναμένει η «μήτηρ» Εκκλησία τής Σιών τους *άλλους* «να πέσουν στα πόδια της», αλλά είναι εκείνη η οποία εξακτινώνεται σ’ ένα παγκοσμιοποιημένο κόσμο για πρώτη φορά στην Ιστορία (*Αὐγούστου μοναρχήσαντος*). Ολόκληρο το βιβλίο των Πρ. αποτελεί ανάπτυξη της κατακλείδας τού *Κατά Ματθαίον*: *Πορευθέντες* ***μαθητεύσατε*** *(!) πάντα τὰ ἔθνη* (28, 28). Όντως η «Εκκλησία γίνεται όταν ανοίγεται» (Θ. Παπαθανασίου). Το τέλος τής πορείας έχει ήδη προσδιορισθεί στην εισαγωγή των Πρ. με την προαναφερθείσα διακήρυξη του Αναστάντος, η οποία εκπληρώνει την προφητεία του Ησαΐα περί του πάσχοντος Δούλου (49, 6). Αυτή η πορεία, η οποία προσδιορίζεται επακριβώς από το Λουκά με ιδιαίτερη αναφορά των τοπικών θεσμών, δεν συνοδεύεται από αντίστοιχους χρονικούς προσδιορισμούς ή τουλάχιστον *συγχρονισμό* με κάποιο κορυφαίο γεγονός της αντίστοιχης περιόδου της ρωμαϊκής ιστορίας, όπως αντιστρόφως συμβαίνει με τη γέννηση του Ιησού *Αυγούστου μοναρχήσαντος,* η οποία τέμνει τον χρόνο (Λκ. 3, 1). Αντιθέτως, ο χρόνος τής παρουσίας του Π. στα αστικά κέντρα της Μεσογείου παρουσιάζεται **συνεχώς παρατεινόμενος**. Στη Θεσσαλονίκη διατρίβει επί τουλάχιστον **τρία Σάββατα**, στην Κόρινθο παραμένει τουλάχιστον **επί δεκαοχτάμηνο** και στην Έφεσο **επί τριετία** (20, 31). Η Αθήνα, το κλεινόν άστυ, αποτελεί τη μοναδική εξαίρεση, αφού η πενιχρή ανταπόκριση στο κήρυγμα τής ανάστασης οδηγεί στον ***απο***χωρισμό τού Π.. Θα είναι η τελευταία που θα ασπαστεί τον Χριστιανισμό.
2. Αφορμή για τη συγκεκριμένη περιοδεία στάθηκε **ο *παροξυσμός* (= η έξαψη των πνευμάτων και η λογομαχία)** μεταξύ των κορυφαίων Παύλου και Ιωσήφ Βαρνάβα (= *υιός της παρακλήσεως/παρηγοριάς.* Πρ. 4, 36) εξαιτίας της συμμετοχής τού *αποστάτη* Ιωάννη Μάρκου στο ιεραποστολικό κομβόι: *Ο Βαρνάβας ήθελε να πάρει μαζί του τον Ιωάννη τον ονομαζόμενο Μάρκο. Ο Παύλος, όμως, είχε την αξίωση να μην πάρουν μαζί τους αυτόν που αποστάτησε από τη συντροφιά τους από την Παμφυλία και δεν συμπορεύτηκε στο έργο (του ευαγγελισμού). Τότε προκλήθηκε παροξυσμός ώστε να αποχωριστεί ο ένας από τον άλλο και ο Βαρνάβας αφού παρέλαβε τον Μάρκο εξέπλευσε για την Κύπρο* (15, 37-39). Ήδη η έριδα μεταξύ (α) των Ελληνιστών (των ελληνόφωνων Ιουδαιοχριστιανών από το εξωτερικό) και (β) των Εβραίων της Εκκλησίας των Ιεροσολύμων στο 6, 1 κε. για την τροφοδοσία των χηρών των πρώτων, ίσως και για βαθύτερα αίτια (τη στάση των Χριστιανών απέναντι στο Ναό και το Νόμο), και το μαρτύριο εν συνεχεία του Πρωτοδιακόνου Στεφάνου, έγιναν τελικά αφορμή για περαιτέρω διάδοση του Ευαγγελίου στη μισητή για τους Ιουδαίους Σαμάρεια. Έτσι και αυτή η ένταση και ο προκληθείς αποχωρισμός όχι μόνον δεν αποδιοργάνωσαν το έργο της μαρτυρίας του Λόγου αλλά συνήργησαν τελικά *εις αγαθόν*, αφού προκάλεσαν τη «χειραφέτηση» τον Π. και οδήγησαν στην ιεραποστολή τής Δύσης. Τόσο το αίσθημα του παροξυσμού και μάλιστα *δι’ ασήμαντον αφορμήν* όσο και εκείνο του φόβου που αισθάνεται ακολούθως ο Π. στην Κόρινθο, αποτυπώνουν εκτός των άλλων ανάγλυφα την ανθρώπινη πλευρά του. Με αυτόν τον τρόπο ο Λουκάς καταδεικνύει ότι ο αποκλειστικός «ήρωας» του δεύτερου μέρους των Πρ. **Παύλος** δεν είναι ούτε Υπεράνθρωπος «θείος ανήρ» ούτε ταυτίζεται με τον απαθή Σοφό των Στωικών, αλλά είναι απόλυτα βρότειος, «ανθρώπινος». Στους κόλπους τής Εκκλησίας η συμ*φωνία* της δοξολογίας τού τριαδικού Θεού μετά την Πεντηκοστή καταργεί την πολυγλωσσία της Βαβέλ αλλά όχι και την πολυφωνία που διασώζεται ακόμη και στην ίδια την Κ.Δ.. Αυτοί, οι οποίοι τελικά ενεργούν ακόμη και μέσω των αδυναμιών τών απεσταλμένων Τους, είναι ο γνωστός Άγνωστος Θεός, το Πνεύμα και ο ανήρ-Υιός του Ανθρώπου, ο οποίος, όπως δηλώνεται στην Εισαγωγή κατά την Ανάληψη, θα ξαναέλθει για να κρίνει (1, 11. 17, 31).

###### Εικόνα 3. Η **Μ. Ασία της εποχής του Παύλου**

1. Παραδόξως, ενώ ο Παύλος έχει πρωταγωνιστήσει για τη μη εφαρμογή του μωσαϊκού Νόμου και μάλιστα της περιτομής όσον αφορά στην είσοδο των *Ελλήνων* - των εθνικών στην Εκκλησία και η Αποστολική Σύνοδος όντως δεν συμπεριέλαβε το συγκεκριμένο έθιμο στα *δόγματα*, τους Κανόνες της, εκείνος στην αρχή της περιοδείας του ***περιτέμνει*** τον Τιμόθεο *διὰ τοὺς Ἰουδαίους τοὺς ὄντας ἐν τοῖς τόποις ἐκείνοις· ᾔδεισαν γὰρ ἅπαντες ὅτι Ἕλλην ὁ πατὴρ αὐτοῦ ὑπῆρχεν* (16, 3. πρβλ. 21, 23-26). Δεν διστάζει συνεπώς ακόμη και τον εαυτό του να ακυρώσει, όταν πρόκειται για έθιμα και παραδόσεις που δεν θίγουν την *παράδοση* του κηρύγματος της σωτηρίας την οποία μέσω της Ανάστασης παρέχει ο Χριστιανισμός.
2. Επιπλέον αυτή η συγκεκριμένη πορεία χαρακτηρίζεται από ανατροπές όσον αφορά **στον προορισμό της.** Ενώ ο Παύλος ως γόνος της κοσμοπολίτικης Ταρσού ακολουθεί κατά την (ιερ)αποστολική του πορεία μια συγκεκριμένη στρατηγική (επισκέπτεται αστικά κέντρα της Μεσογείου και ρωμαϊκές κολωνίες που βρίσκονταν σε κεντρικές οδικές αρτηρίες, όπως η Εγνατία στη Μακεδονία, ξεκινώντας πάντα το κήρυγμά του από τη Συναγωγή-*Χάβρα* των Ιουδαίων), ο προγραμματισμός του επανειλημμένως ματαιώνεται και μάλιστα άρδην**.**

**Σχόλιο 1. Η επιλογή του Παύλου να επισκέπτεται πόλεις**

###### Εικόνα 4. Οι Δρόμοι και τα χιλιόμετρα που διήνυσε ο Παύλος

Ενώ οι Ευαγγελιστές Παύλο και Σίλας ξεκινούν από την Αντιόχεια, όπου *διέτριβον*, με τον αρχικό στόχο αφού επιστρέψουν στα μέρη όπου είχαν κηρύξει στην α’ περιοδεία, να επισκεφθούν τους αδελφούς σε κάθε πόλη όπου είχαν καταγγείλει τον λόγο του Κυρίου και να εξετάσουν πώς είναι (15, 36)**,** ο παροξυσμός οδηγεί τον Π. στα πάτρια εδάφη της Κιλικίας και κατόπιν στη Δέρβη και στα Λύστρα. Μετά ταύτα ακολουθώντας τη **Σεβαστή Οδό** (Via Sebaste), *διῆλθον τὴν Φρυγίαν καὶ Γαλατικὴν χώραν* ***κωλυθέντες ὑπὸ τοῦ Ἁγίου πνεύματος λαλῆσαι τὸν λόγον ἐν τῇ Ἀσίᾳ***(16, 6).Πάλι στον αμέσως επόμενο στίχο σημειώνεται: *ἐλθόντες κατὰ τὴν Μυσίαν* ***ἐπείραζον*** *εἰς τὴν Βιθυνίαν πορευθῆναι,* ***καὶ οὐκ εἴασεν αὐτοὺς τὸ πνεῦμα Ἰησοῦ*** (16, 7). Τελικά διά του οράματος του Μακεδόνα και της ***παράκλησής* του** *διαβὰς εἰς Μακεδονίαν* ***βοήθησον*** *ἡμῖν* (16, 9) κατευθύνονται από την Τρωάδα στην Ευρώπη. και εκεί παρουσιάζονται να μεταβαίνουν μέσω της Εγνατίας και διά θαλάσσης σε διάφορα αστικά κέντρα *αγόμενοι και φερόμενοι* κυρίως από τους Ιουδαίους. Ο ίδιος ο Π. χωρίς να το έχει σχεδιάσει και χωρίς να το επιθυμεί φθάνει στην Αθήνα, η οποία για τους υπόλοιπους Ρωμαίους πολίτες αποτελούσε κατεξοχήν ελκυστικό προορισμό. Τελικά το ίδιο Πνεύμα θα οδηγήσει τον Π. στην Ιερουσαλήμ από όπου παρά τον διωγμό που υφίσταται από τους ομοφύλους του και την Οδύσσεια ενός ποντοπόρου ταξιδιού θα καταλήξει με θαυμαστό τρόπο στη Ρώμη.

1. Γενικότερα σε μία εποχή που ανθούσε η προπαγάνδα της *Ρωμαϊκής Ειρήνης* (Pax Romana) και του Αυγούστου, ο ιατρός Λουκάς, προφανώς εμπνεόμενος από το Πνεύμα, γράφει μία Παγκόσμια Αντι-*Ιστορία* μίας εναλλακτικής Pax που ενώ φαινομενικά κινείται παράλληλα με τη ρωμαϊκή, τοπικά και τροπικά βρίσκεται στον αντίποδά της. Η *Οδός* (όπως ονομάζεται αρχικά ο Χριστιανισμός. 9, 2), ενώ όχι μόνον δεν αρνείται τα θετικά της παγκοσμιοποιημένης αυτοκρατορίας, αλλά κατεξοχήν μέσω του Π. αξιοποιεί στο έπακρο την *Κοινή* Ελληνική γλώσσα, το διαδίκτυο επικοινωνίας και την ιθαγένεια του «ευρωπαίου»-Ρωμαίου πολίτη, διαγράφει τήν ακριβώς αντίθετη (από τον Αλέξανδρο και τον Οκταβιανό Αύγουστο) πορεία. Απλώνεται ακάθεκτη *ἕως ἐσχάτων* χρησιμοποιώντας τα ακριβώς αντίθετα μέσα από αυτά της εκάστοτε Εξουσίας και του Πλανητάρχη Καίσαρα. Πορεύεται ακάθεκτη *ἕως ἐσχάτου τῆς γῆς* με μοναδικό όπλο της όχι την παιδεία, τη ρώμη, τη σοφία και την Τύχη, αλλά **τον λόγο**. **Τελικά ο χριστιανισμός φθάνει προοδευτικά από την Ανατολή στη Δύση γεφυρώνοντας έτσι το «πολιτιστικό» χάσμα μεταξύ Ιεροσολύμων, Αθηνών και Ρώμης**.

###### Εικόνα 5. Ο Μέγας Αλέξανδρος με Εβραίο Αρχιερέα σε Συναγωγή της Γαλιλαίας 5oς αι. μ.Χ.

1. Επί τη βάσει των ανωτέρω, ορθώς επικρίθηκε ο εκ των υστέρων δοθείς τίτλος *Πράξεις των Αποστόλων*, καθώς το συγκεκριμένο έργο αφορά στη***Μαρτυρία του Πνεύματος***. Αυτό το στοιχείο εξαίρει ο Λουκάς με μια παραδοξότητα που σκοπίμως εκτίθεται στον Πρόλογο του δίτομου έργου του, προκειμένου να κεντρίσει το ενδιαφέρον του αναγνώστη/ακροατή. Οι απόστολοι δεν ονομάζονται ***υπηρέτες*** ή μάρτυρες του *Κυρίου Ιησού* (όπως στον Πρόλογο των Πρ. 1, 8), αλλά ***του λόγου***. Με αυτόν τον τρόπο ο Έλληνας ιστορικός εκφράζει, ίσως και σε αντίθεση προς *το δόγμα* *παρά Καίσαρος* (Λκ. 2, 1), τον καταλυτικό κυριαρχικό ρόλο τού **Ευ**-*αγγελίου*. Είναι χαρακτηριστικό ότι ενώ στα ιστορικά έργα της ελληνορρωμαϊκής περιόδου δεσπόζουν οι γενεαλογίες και οι μάχες των εθνών, το 22,5% του συνολικού περιεχομένου των Πρ. απαρτίζεται από **δώδεκα εκτενείς Ομιλίες**. Αυτές εκτός των άλλων θέλουν να καταδείξουν ότι τελικά κινητήριος μοχλός της ιστορίας της θείας Οικονομίας δεν είναι άλλος από **το κήρυγμα**, την αυθεντική μαρτυρία των Αποστόλων της Εκκλησίας σχετικά με τον εξευτελισμένο/εσταυρωμένο, αναστημένο και επανερχόμενο Μεσσία. Χαρακτηριστική είναι η σκηνή 10, 34-43, όπου κατά τη διάρκεια της *λαλιάς* του Πέτρου επαναλαμβάνεται η Πεντηκοστή σε ανθρώπους εθνικούς, οι οποίοι *κατ*ηχούνται/υπ-*ακούουν* τον Λόγο:*Ἔτι* ***λαλοῦντος τοῦ Πέτρου τὰ ῥήματα ταῦτα*** *ἐπέπεσεν τὸ πνεῦμα τὸ Ἁγιον ἐπὶ πάντας τοὺς ἀκούοντας τὸν λόγον* (10, 44. πρβλ. 13, 46). Κάτι αντίστοιχο συμβαίνει και με το Κήρυγμα του Παύλου στην Αντιόχεια της Πισιδίας (13, 14-52). Οι μεν Ιουδαίοι *ἀντέλεγον βλασφημοῦντες* (στ. 45), οι δε Έλληνες κατέκλυσαν τη Συναγωγή *ἀκοῦσαι τὸν λόγον τοῦ Κυρίου* (στ. 42) και *ἔχαιρον* ***καὶ ἐδόξαζον τὸν λόγον τοῦ κυρίου*** *καὶ ἐπίστευσαν ὅσοι ἦσαν τεταγμένοι εἰς ζωὴν αἰώνιον·* ***διεφέρετο δὲ ὁ λόγος τοῦ κυρίου δι᾽ ὅλης τῆς χώρας****.* Ήδη στο Πρ. 12, 24, διά της *εξ ύψους* *Δυνάμεως*, της ρώμης του Αγ. Πνεύματος, ο λόγος (ωσάν να είναι πρόσωπο) μέσα από κρίσεις – διωγμούς αυξάνει και πολλαπλασιάζεται (πρβλ. 13, 48-49. 19, 20). Έτσι αναδεικνύεται η ενέργεια του θεϊκού ρήματος, το οποίο παρότι «εκπέμπεται» από ιδιώτες στην δημώδη-*Κοινή* Ελληνική και όχι στη λόγια αττική και είναι βραχύ αναδημιουργεί ψυχές και σώματα (πρβλ. θεραπεία του χωλού Πρ. 3) αλλά προκαλεί κρίση και τιμωρία (πρβλ. επεισόδιο Ανανία και Σαπφείρας Πρ. 4). Σημειωτέον ότι στις Ομιλίες των Πρ. δεσπόζουν η Απολογία του Στεφάνου (Πρ. 7) και η Δημηγορία του Παύλου στον Άρειο Πάγο (Πρ. 17, 23-31) στα δύο ιστορικά κέντρα της Μεσογείου, την Ιερουσαλήμ και την Αθήνα. Αυτές οι Ομιλίες κυριολεκτικά «σαρώνουν» τα ερείσματα κάθε religio-θρησκείας (ιουδαϊκής και ελληνικής): τον εγκιβωτισμό του Θεού στον άγιον Όρος της Σιών και το Ναό και την καθιέρωση *εμπορικής* σχέσης μαζί Του μέσω της θυσίας.
2. ολόκληρο το δίτομο σύγγραμμα του Λουκά θα μπορούσε εν τέλει ίσως να χαρακτηριστεί και ως οι *αντι-Πράξεις* *του Ιησού*. Αντί των πράξεων-θριάμβων του Καίσαρα εξαίρεται ο *Θρίαμβος* - το Οδοιπορικό του Ιησού *προς* το Πάθος (που τον αναμένει στην Ιερουσαλήμ), και ταυτόχρονα ο θρίαμβος του δέσμιου ναυαγού Παύλου στη Ρώμη *μέσω του Πάθους*. ο Ιησούς, ο οποίος δεν παραδίδει το Πνεύμα Του με την κραυγή *ελωι ελωι* *λεμα σαβαχθανι*; (Μκ. 15, 34 = Ψ. 22, 2) αλλά με το ψαλμικό στίχο *Πάτερ εἰς χεῖράς σου παρατίθεμαι τὸ Πνεῦμα μου* (23, 45 = Ψ. 31, 6), είναι ο αληθινά σοφός, *πράος* *και* δίκαιος Υιός του Θεού και αυτός χορηγεί διά της Ευχαριστίας και της Κοινωνίας τον πραγματικό άρτο. Αυτός πραγματικά υψώνεται και ενθρονίζεται διά της Ανάληψης στον Ουρανό, προκειμένου να επανέλθει ως Κριτής. Ταυτόχρονα όμως στο μεσοδιάστημα δρα καταλυτικά στον Κόσμο και την Ιστορία *ὅπως ἂν ἔλθωσιν* ***καιροὶ ἀναψύξεως*** *ἀπὸ προσώπου τοῦ Κυρίου* (3, 20).

Με τα ανωτέρω στοιχεία ο ακροατής των Πρ. συμμετέχει ενεργά στη διαμόρφωση του ευαγγελικού μηνύματος του δίτομου έργου του Λουκά. Σημειωτέον ότι σκοπίμως το βιβλίο των Πρ. έχει έναν «ανοικτό» επίλογο. Ενώ ο επίλογος των Πράξεων του Υπερανθρώπου γράφτηκε με τον θάνατό του (πρβλ. το τέλος του Ηρώδη. Πρ. 22-23), ο επίλογος των Πράξεων του Ιησού και του Πνεύματος, *της Μαρτυρίας του Λόγου* δεν έχει ακόμη γραφεί. Κάθε Θεόφιλος προσκαλείται μέσω της μαρτυρίας να ενταχθεί στο *ἡμεῖς* της Εκκλησίας και να γίνει *μάρτυς, προκειμένου το Ευαγγέλιο* να γράψει ιστορία αλλά και η ιστορία να φωτιστεί από το Ευαγγέλιο των Εσχάτων: *οὕτως γὰρ ἐντέταλται ἡμῖν ὁ κύριος· τέθεικά σε εἰς φῶς ἐθνῶν τοῦ εἶναί σε εἰς σωτηρίαν ἕως ἐσχάτου τῆς γῆς* (Πρ. 13, 47. 28, 28. Ησ. 49, 6).

Σχόλιο 2. **Οι κοσμογονικές αλλαγές που έφερε η παγκοσμιοποίηση του Αλεξάνδρου**

## Υποενότητα 2. Ο ελληνορρωμαϊκός Κόσμος την εποχή της Παρουσίας του Χριστιανισμού σε αυτόν

Στο πλαίσιο της πρώτης υποενότητας θα αναφερθούμε στα παρακάτω:

* Στον ελληνορρωμαϊκό κόσμο η πολιτική συνδεόταν άρρηκτα με τη θρησκεία με την οποία κυρίως εννοούσε κάποιος κατεξοχήν τη θυσία και την τελετουργία. Δεν ήταν συνδεδεμένη με την Ηθική.
* Τον έξοχο Πρόλογο του δίτομου έργου που αποκαλύπτει τη μέθοδο και τη σκοπιμότητα της συγγραφής του έργου του
* Το προφίλ του μόνου Έλληνα συγγραφέα της Κ.Δ. που παρότι είναι συγγραφέας δύο έργων, καλύπτει το 1/3 της Κ.Δ.,
* Τη θεολογική και «πολιτική» σκοπιμότητα της συγγραφής του β’ τόμου του έργου του που εκ των υστέρων (και μάλλον κακώς) αποκαλούνται *Πράξεις των Αποστόλων* (ουσιαστικά των δύο Πέτρου και Παύλου)
* Το σύμβολο της οδού που ως κόκκινη κλωστή συνδέει και συνέχει το εκτεταμένο έργο. Αυτό έχει «ανοικτό» τέλος προκειμένου έτσι να κάνει μετόχους της (ιερ)αποστολής και της διακονίας του κόσμου και τους ακροατές του έργου.

### Γενικό πλαίσιο

ο Ιησούς γεννήθηκε το 747/6 από κτίσεως Ρώμης ή το 7/ 6 π. Χ. το **σημείο μηδέν** της ιστορίας, έστω και αν αυτό τυπικά δεν υπήρξε ποτέ, συντελέσθηκε κατά την περίοδο της βασιλείας του πρώτου Ρωμαίου αυτοκράτορα, του **Οκταβιανού Αυγούστου** (27 π.Χ. - 14 μ.Χ.) και της ακμής της Pax Romana (ρωμαϊκής Ειρήνης).

**Σχόλιο 3. Δοξαστικό Χριστουγέννων υπό της Κασσιανής**

Επί σαράντα ένα χρόνια αυτός ο αυτοκράτορας έφερε τη γαλήνη και την τάξη και μαζί το αίσθημα της ασφάλειας και κάποια ευημερία μέσα από το χάος των εμφυλίων πολέμων σε ένα κράτος πολυπολιτισμικό, πολυθρησκευτικό και για πρώτη φορά **«παγκοσμιοποιημένο»**. Η ακμή της Ρωμαϊκής Αυτοκρατορίας οφειλόταν (α) στο άρτιο **ρωμαϊκό διαδίκτυο** (internet) επικοινωνίας και πληροφορίας, (β) την κοινή ελληνική γλώσσα, (γ) το ισχυρό νόμισμα (το ασημένιο δηνάριο που επιδεικνύεται και στον Ι. Χριστό) και (δ) τον πανίσχυρο ρωμαϊκό στρατό που εγγυόταν την εισροή εσόδων μέσω της φορολογίας.

Βεβαίως ήδη από τα ελληνιστικά χρόνια παρατηρούνται αληθινά επιτεύγματα στην **αστρονομία** (ανακάλυψη του ηλιοκεντρικού συστήματος από τον Αρίσταρχο το Σάμιο), την **ιατρική** (ανάπτυξη της ανατομίας, αναγνώριση του μυαλού ως κέντρου τους νευρικού συστήματος, ανακάλυψη σφυγμού), τα **μαθηματικά** (Ευκλείδης, Αρχιμήδης, ο Ήρων Αλεξανδρινός ανακαλύπτει την *ατμομηχανή*), τη **γλωσσολογία**, τη **γραμματική**. *Ειδικότερα για τις επιστήμες, ισχύουν, όμως, οι εξής περιορισμοί: α) Και οι πιο ιδιοφυείς ανακαλύψεις ή διαισθήσεις έμειναν κυρίως* ***στο επίπεδο της θεωρίας και δεν βρήκαν εφαρμογές πρακτικές*** *στη δημόσια υγεία, τη βιομηχανική και τεχνο­λογική ανάπτυξη. β) Η επιστήμη στα ελληνιστικά χρόνια ήταν κυ­ρίως στην υπηρεσία των* ***αρχόντων και αριστοκρατών της εποχής****, όχι στην υπηρεσία του λαού: Αυτούς εξυπηρετούσε, διασκέδαζε ή αύξαινε το γόητρο τους. γ) Η επιστήμη είχε έντονα εγκυκλοπαιδικό χαρα­κτήρα οι επιστήμονες της εποχής ήσαν ‘πολυμαθείς’ άνθρωποι ή πο­λύπλευρα ταλέντα.* ***Η επιστήμη, γενικά, δεν είχε πρακτικό και κοινω­νικό προσανατολισμό*** (Aγουρίδης)**.** την εποχή αυτή κυκλοφορούσαν ευρέως παγκόσμιες ιστορίες, **βιογραφίες, αυτοβιογραφίες, νουβέλες**, περιπέτειες, περιγραφές παράξενων και θαυμαστών πραγμάτων σε φανταστικές χώρες. Διαδεδομένο ήταν το Ρομαντικό Μυθιστόρημα και οι Μεταμορφώσεις.

**Σχόλιο 4. Η Τέχνη της Περιόδου**

Σημαντικό στοιχείο των συγκεκριμένων χρόνων είναι να διαθέτει κάποιος **τιμή (honor)/αναγνώριση** από τον άλλον. Αυτό συναρτούταν (α) από την ένδοξη **γενιά** καθώς «εκείνα» τα χρόνια, σημαντικό δεν ήταν το μοντέρνο αλλά το αρχέγονο-παραδοσιακό (πρβλ. *Αρχαιολογία* Ιωσήπου). (β) την **παιδεία** (με αναγνωστικά την ***Ιλιάδα*** του Ομήρου [= «ΠΔ ελληνορρωμαϊκού κόσμου»] και τον ***Πλάτωνα*** [ιδίως ο *Τίμαιος* και βασικό μάθημα τη **ρητορική** [= τέχνη της *πειθούς*]). (γ) την **αρετή** (= ανδραγαθία/ αριστεία) στο γυμνάσιο (την αρένα) και τον πόλεμο.

Στο ανωτέρω πλαίσιο της φιλο***τιμίας*** εντάσσεται και (δ) η επίσκεψη κορυφαίων πόλεων (κατεξοχήν ελκυστικός τόπος προορισμού η Αθήνα) σε έναν κόσμο που χαρακτηρίζεται από **έντονη *κινητικότητα-περιπλάνηση***στα πλάτη της οικουμένης (έξι μήνες διαρκούσε το ταξίδι από το ένα άκρο [Γιβραλτάρ] στο άλλο [Ινδία]) αν και ταυτόχρονα εξαίρεται το μεγαλειώδες ***ύψος***.

Γενικότερα τα **ιδεώδη** του ελληνορρωμαϊκού κόσμου εξαίρονται **σ**τη χρυσή ασπίδα (clipeus virtutis) του Οκταβιανού η οποία κρεμόταν στο νέο οίκο της Συγκλήτου (Cura ioulia): **η αρετή** (= η ευ*γένεια* του συγκλητικού και κατεξοχήν η ανδρεία/ο ηρωισμός στο πεδίο της μάχης γι’ αυτό και κομίζει victoria και honos), **η δικαιοσύνη** και νομιμότητα, **η επιείκεια** (όχι όμως η συγχωρητικότητα, η ταπείνωση, η κένωση) **και η ευσέβεια** (απέναντι στους θεούς και την πατρίδα). Η τελευταία είναι μια αρετή ιδιωτική που έχει ως κατεξοχήν αποδέκτη τον αρχηγό της οικογένειας (πάτερ φαμίλιας), δεν απαιτεί αμοιβαιότητα και εκτείνεται πέρα των νομικών όρων. Πρότυπο ευσέβειας θεωρούνταν ο **Αινείας,** υιός της Αφροδίτης και προπάτορας της Ρώμης, και η σχέση του προς τους θεούς, τον πατέρα Αγχίση και τον γιο του Ασκάνιο.

Σχόλιο 5. Η εκδικητικότητα του Αινεία και ο ύμνος της αγάπης του Παύλου

Ο ίδιος ο Οκταβιανός στις ***Πράξεις*** του αυτοεπαινείται για την ανοικοδόμηση ναών και την αγάπη/φροντίδα για την πατρίδα, η οποία του έδωσε και το όνομα ***πατήρ πατρίδος***. Τα χαρακτηριστικά ενός ηγέτη είναι ο πλούτος (όχι σε ρευστό αλλά σε ιδιοκτησία) και οι νίκες/θρίαμβοι, η ειρήνη και η ευημερία του λαού, η αγάπη για την αλήθεια, την πηγή και εγγυήτρια της δικαιοσύνης, η φιλανθρωπία και ο ευεργετισμός.

Παρά την επιφανειακή όμως ευημερία, η οποία επήλθε ως συνέπεια της διείσδυσης της Δύσης στην Ανατολή, η τελευταία ήταν τελικώς εκείνη η οποία κατέκτησε και κυριολεκτικά μάγεψε τη Δύση. Οι πολιτικές συνθήκες άφηναν τον απλό άνθρωπο, αποκομμένο από τους συμπολίτες, τη γενέθλια γη και τους προγονικούς θεσμούς, έρμαιο σε απέραντες πόλεις **(αστικοποίηση).**

Σχετικά με τη ζωή των πληβείων στις κοσμοπόλεις της ρωμαϊκής αυτοκρατορίας χαρακτηριστική είναι η περιγραφή του r. stark για τους κατοίκους της «Όμορφης» (όπως ονομαζόταν) Αντιόχειας παρά τω ποταμώ Ορόντη, όπου ονομάστηκαν για πρώτη φορά οι Ναζωραίοι ή Γαλιλαίοι ***Χριστιανοί*** αφού μετά τα Ιεροσόλυμα η συγκεκριμένη πόλη χρημάτισε κέντρο-μητρόπολη του νέου «κινήματος» (Κατά Ματθαίον, Επιστολή Ιακώβου, Ιγνάτιος, Διδαχή): *Οποιαδήποτε ακριβής σκιαγράφηση της Αντιόχειας στους χρόνους της Καινής Διαθήκης θα πρέπει να απεικονίζει μια πόλη γεμάτη με δυστυχία, κίνδυνο, φόβο, απελπισία και έχθρα. Μια πόλη όπου η μέση οικογένεια ζούσε μια άθλια ζωή σε βρώμικα και* ***στενόχωρα καταλύματα****, όπου τουλάχι­στον τα μισά από τα παιδιά πέθαιναν στη γέννηση ή κατά τη διάρκεια της παιδικής ηλικίας, και όπου τα περισσότερα από εκείνα τα παιδιά που επιβίωναν, έχαναν τουλάχιστον έναν γονέα πριν ενηλικιωθούν. Μια* ***πόλη γεμάτη έχθρα και φόβο****, που είχαν τις ρίζες τους στους εντόνους εθνικούς ανταγωνι­σμούς και επιδεινώνονταν με τη σταθερή εισροή ξένων. Μια πόλη με τέτοια έλλειψη σταθερών δικτύων διασυνδέσεων, ώστε ακόμη και τα ασήμαντα γεγονότα θα μπορούσαν να προ­καλέσουν τη βίαια συμπεριφορά του όχλου. Μια πόλη όπου το έγκλημα άκμαζε και οι δρόμοι ήταν επικίνδυνοι τη νύχτα. Και, ίσως πάνω απ' όλα, μια πόλη που χτυπήθηκε επανειλημ­μένα από* ***κατακλυσμικές καταστροφές****: όπου ένας κάτοικος θα μπορούσε να αναμένει κυριολεκτικά να είναι κατά διαστήματα άστεγος, υπό τον όρο ότι θα συγκαταλεγόταν στους επιζώντες. Οι άνθρωποι που ζούσαν σε τέτοιες συνθήκες θα πρέπει συχνά να απελπίζονταν. Σίγουρα δεν θα ήταν παράξενο για αυτούς να έχουν καταλήξει ότι πλησίαζε το τέλος του κόσμου. Και σίγουρα επίσης πρέπει συχνά να λαχταρούσαν ανακούφιση, ελπίδα, ουσιαστικά σωτηρία*. Σε άλλο κεφ. του ιδίου βιβλίου εξαίρει το θανατικό που προκαλούσαν οι λιμοί.*.*

Είναι χαρακτηριστικό ότι σε επιτύμβιες στήλες των ελληνιστικών χρόνων απαντά η σύντμηση ***nffnsnc.***

**N(on) f(ui), f(ui), n(on) s(um), n(on) c(uro)**

**Εγώ δεν ήμουν, κατόπιν υπήρξα, τώρα δεν υπάρχω, δεν με ενδιαφέρει**

Σύμφωνα με τον Σιρινελί ο Επίκουρος σημείωνε σχετικά το **θάνατο: *όταν μεν ζούμε, δεν υφίσταται θάνατος, όταν δε έρθει η σειρά του να εμφανιστεί, δεν υπάρχουμε εμείς. Ποιος ο λόγος, άρα, να τον φοβόμαστε;***

Το πρόβλημα δεν ήταν απλά πως θα ζήσω, αλλά **γιατί ζω**, η γνώση

***τίνες ἦμεν͵ τί γεγόναμεν·***

***ποῦ ἦμεν͵ [ἢ] ποῦ ἐνεβλήθημεν·***

***ποῦ σπεύδομεν͵ πόθεν λυτρούμεθα·***

***τί γέννησις͵ τί ἀναγέννησις*.** (Κλήμ. Αλεξ., *Εκ των Θεοδότου* 4.78,2)

Στα υπαρξιακά ερωτήματα του κοσμοπολίτη προσπάθησαν να απαντήσουν κατεξοχήν τα φιλοσοφικά ρεύματα των Στωικών και των Επικούρειων, καθώς οι *θυρεπανοίκτες* Κυνικοί (Αντισθένης, Διογένης εκ Σινώπης) με τον τρίβωνα, τη βακτηρία και την πήρα (το σακούλι για συλλογή ελεημοσύνης) κινούνταν στο περιθώριο της «πολιτισμένης» Κοινωνίας.

### Θρησκείες

Όσον αφορά στο θέμα θρησκεία, το ζητούμενο δεν ήταν τόσο τι πιστεύεις όσο ***τι κάνεις*** για να εξασφαλίσεις την *Ειρήνη των Θεών* ( Pax Deorum), ήτοι να μην ξεσπάσει η οργή τους: Το βασικό στοιχείο της θρησκείας ή μάλλον των θρησκειών (σε πληθυντικό) ήταν (α) η θυσία-τελετουργία (σχέση δούναι και λαβείν με τους θεούς) και επιπλέον (β) οι **χρησμοί** (πέταγμα πτηνών επιθετικών, εντόσθια θυμάτων, θρόισμα φύλλων, αστραπές, κομήτες, όνειρα) και (γ) η ερμηνεία των προφητειών [Σιβυλλικοί χρησμοί]. Η **θρησκεία** δεν ήταν ένα ατομικό-ιδιωτικό χόμπυ κάποιων ωρών του Σαββατοκύριακου, **που εν πολλοίς αφορά στο μέλλον, αλλά ήταν άρρηκτα συνδεδεμένη με την Πολιτική. Οι θρησκείες συνιστούσαν τις ράγες για να μην παρεκκλίνει και καταστραφεί** το τρενάκι της πολιτικής. **Δεν νοούνταν πόλεμος, γάμος, επιχειρηματική δράση (μπίζνες), αναχώρηση**  πλοίου χωρίς επερώτηση των θεών (μέσω θυσίας, αστέρες). Ο ίδιος ο Σωκράτης, που καταδικάστηκε επειδή εισήγαγε *καινά δαιμόνια* (γεγονός που αποδεικνύει ότι η ελληνική θρησκεία κατ’ ουσίαν δεν χαρακτηριζόταν από άπλετη ανοικτότητα-ανεκτικότητα, όπως κάποιοι ισχυρίζονται) θυσίασε πετεινό στον Ασκληπιό λίγο πριν πιει το κώνειο. **Ναός και Παλάτι** συνδεόταν άρρηκτα καθώς ο Αυτοκράτωρ (που σύμφωνα με την προπαγάνδα καταγόταν από τον θεό [Απόλλωνα]) ήταν και ο μέγιστος Αρχιερεύς. Η θρησκεία δεν συνδυαζόταν με ιερό βιβλίο ούτε με την ηθική. Με αυτά τα κριτήρια ο χριστιανισμός που δεν είχε ιερούς χώρους, θεωρήθηκε ως φιλοσοφία ή/και ως ε**ταιρεία**. Έντονη ήταν η τάση του ενοθεϊσμού (της λατρείας του ενός ύψιστου Θεού). Επίσης δεν λατρεύονταν τόσο οι κλασικές θεότητες όσο αυτές που μπορούσαν «ζώντας ανάμεσα στους ανθρώπους» να προσφέρουν σωτηρία από τον πόνο (πρβλ. Ηρακλής) και τις θλίψεις (Ασκληπιός/Μεγάλη Μάνα) αλλά και μεταθανάτια ευδαιμονία (Διόνυσος). Στο πλαίσιο αυτό διενεργείται η *εισαγωγή* ανατολικών θεοτήτων (όπως θα αναλυθεί και παρακάτω).

### Μυστηριακές Θρησκείες και Μαγεία

Η μοναξιά και η απελπισία έσπρωξε πολλούς ανθρώπους να αναζητήσουν κάποια παρηγοριά στα σκοτεινά άδυτα των μυστηριακών τελετών σε λατρείες *δαιμονικών*, κατά τον Πλούταρχο, *θεοτήτων*. δημοφιλείς για τις μάζες έγιναν οι λατρείες της Ίσιδος και του Οσίριδος, του συριακού Άδωνη, η φρυγική λατρεία του Άττη και της Κυβέλης και η περσική λατρεία του Μίθρα, όπου όμως συμμετείχαν μόνον άνδρες. Αυτές οι μυστηριακές θεότητες σε αντίθεση με τις κλασικές παραδοσιακές θεότητες, **υπόκεινταν στο πάθος και τον θάνατο**. Ακολουθώντας τον αέναο κύκλο της φύσης, παρείχαν μια **ψευδαίσθηση** παροδικής ανάστασης, αφού και οι ίδιοι οι θεοί ήταν εγκλωβισμένοι στο φαύλο κύκλο του χρόνου και του θανάτου.

Ο ιεροφάντης διακηρύσσει στη *Λειτουργία του Μίθρα*: ***Θαρρεῖτε μῦσται τοῦ θεοῦ τοῦ σεσωσμένου, ἔσται γὰρ ὑμῖν ἐκ πόνων σωτηρία.*** Η συμμετοχή στις λατρείες αυτές δεν ήταν αποκλειστική, ενώ οι κοινωνικές ή φυλετικές διακρίσεις στις οποίες στηριζόταν η ρωμαϊκή πυραμίδα εξουσίας, δεν διεδραμάτιζαν στις περισσότερες από αυτές ρόλο. Το τέλος της λατρείας, στην οποία πρωταγωνιστούσε το αναπαριστώμενο δράμα (και όχι τόσο ο κηρυγματικός λόγος) ήταν **η θέωση**, μέσω της εποπτείας ή της ενδύσεως του ιματίου της θεότητας ή της συμμετοχής σε γεύμα (πόση από το ιερό κύπελλο, τον *κυκεώνα*).

Με τη δαιμονοποίηση, όμως, της ιστορίας και της σάρκας, οι μυστηριακές αυτές τελετές ενέτειναν το τραγικό αίσθημα της φυλάκισης σε έναν κόσμο άκοσμο και άξενο. Γι’ αυτό και το σύνθημα το οποίο κυριαρχούσε ήταν αυτό που επισημαίνει ο Παύλος στο Α' Κορ.15, 32 και απαντά σε μια επιτύμβια στήλη ενός επικούρειου: Φάγωμεν, πίωμεν, αὔριον γὰρ ἀποθνήσκωμεν*.*

Έντονη ήταν τα ελληνιστικά χρόνια και **η επίδραση της αστρολογίας**. Όταν ο κόσμος θεωρείται ως μια παγερή ξενιτιά και εξορία, τότε η πατρίδα αναζητείται στους 'αστέρες' και η μακαριότητα εντοπίζεται στη **θεωρία του κόσμου** του ουρανού, η οποία πραγματοποιείται ακόμα και στα ξένα (Επίκτητος, Σενέκας). Αντί του δυαλισμού μορφή-ύλη/ ύλη-αίσθηση, κυριαρχεί πλέον αυτός του επίγειου και του αστρικού κόσμου. Ο θαυμαστός χορός των αστέρων προσδιορίζει την ασταθή πορεία του 'κάτω κόσμου' και εκεί καταλήγει η ψυχή. Τα αστέρια κυριαρχούν στον κόσμο, επειδή κυριαρχούν στον χρόνο (Αιών), ο οποίος αποκτά περιοδικότητα και επιτρέπει την εσχατολογία-προσδοκία μιας χρυσής εποχής (η εβδομάδα γίνεται 'πλανητική'). **Ο ανίκητος θεός ήλιος ενσαρκώνει τη ενοθεϊστική τάση της εποχής και ονομάζεται με τα ξένα για τους κλασικούς Έλληνες επίθετα «ύψιστος», «παντοκράτωρ».**

Τελικά κυρίαρχη του κόσμου των θεών και των ανθρώπων αναδεικνύεται η Ειμαρμένη/η Τύχη, την οποία κανείς πρέπει να αποδεχτεί. Αυτό αποτυπώνεται ανάγλυφα στην κλασική στωική προσευχή: ***ἄγου δέ μ΄͵ ὦ Ζεῦ͵ καὶ σύ γ΄ ἡ Πεπρωμένη͵ ὅποι ποθ΄ ὑμῖν εἰμι διατεταγμένος*** (= *Οδήγησέ με Δία και συ σοφή Μοίρα, εκεί που σύμφωνα με τη θέλησή σας πρέπει να βρίσκομαι*). Και στη συνέχεια συμπληρώνει ότι είναι σοφός κι έχει γνωρίσει τον Θεό, όποιος συμμορφώνεται με τη σκληρή μοίρα.

### Καισαρολατρία

Ειδικότερα το *Ευαγγέλιο* (όρος που σήμαινε εκτός των άλλων τα γενέθλια του Αυγούστου [23.09.63 π.Χ.]) καταγράφηκε σε χρόνους αυτοκρατορικούς ιδιαίτερα κρίσιμους, οι οποίοι χαρακτηρίζονται κυρίως από την ύβρη - θεοποίηση των αυτοκρατόρων (ταύτιση του **Καλλιγούλα και του Δομιτιανού** με τον Δία, του Νέρωνα με τον Απόλλωνα και ταυτόχρονα οικοδόμηση γιγαντιαίων ανακτόρων στη Ρώμη, όπως ο *Χρυσός Οίκος του Νέρωνα*= προσομοίωση του Σύμπαντος, το *Κολοσσαίο και το παλάτι του Δομιτιανού* με κοσμικό συμβολισμό), από οδυνηρές εμπειρίες (εμφύλιος Πόλεμος [68-70 μ.Χ.], έκρηξη Βεζουβίου [79 μ.Χ.]), από σημεία οικονομικής κατάρρευσης αλλά και από ένα φόβο των υποταγμένων που οδηγούσε σε αναζήτηση παρηγοριάς *στον χώρο της θρησκείας, των Μυστηρίων και των διαφόρων φιλοσοφικών συστημάτων που λειτουργούν ως ανταγωνιστές της θρησκείας στο να οδηγήσουν τον άνθρωπο στον ευτυχή βίο και χρησιμοποιούν εν μέρει μυστηριακή γλώσσα για να προσφέρουν στον καλλιεργημένο άνθρωπο μια ορθολογική οδό προς τη διαφώτιση*.

Σχόλιο 5. **Καισαρολατρία**

Επιπλέον, ήδη διαπιστώθηκε ότι και ο υλικός κόσμος δεν εκλαμβανόταν από τον κοσμοπολίτη των ελληνιστικών χρόνων αυτόνομος, αλλά καθοριζόμενος από μια άλλη αόρατη πνευματική πραγματικότητα. Τα πάντα στο Σύμπαν σχημάτιζαν μια αλυσίδα. Γι’ αυτό και η ρωμαϊκή εξουσία προσπαθούσε να καθιερωθεί, προβάλλοντας τον αυτοκράτορα με τα θεϊκά σύμβολα του ηλίου, των αστέρων, των ζωδίων και τη Ρώμη ως τη δύναμη που εγγυάται την κοσμική αρμονία. Το κοσμικό χάος που αναγγέλλει ο Ιησούς στη *Μικρή Αποκάλυψη* (Μκ. 13), αυτόματα για τον ακροατή του συνεπαγόταν την κατάρρευση της Pax Romana. Όπως σημειώνεται ήδη στο Ησ. 24, 21: *καὶ ἐπάξει ὁ θεὸς ἐπὶ τὸν κόσμον τοῦ οὐρανοῦ τὴν χεῖρα* ***καὶ*** *ἐπὶ τοὺς βασιλεῖς τῆς γῆς.*

### Μαγεία

Διαδεδομένη ήταν και η **μαγεία**. *Ο δρόμος της φιλοσοφίας και των μυστηριακών θρησκειών ήταν μακρύς και κοπιαστικός, ενώ οι μάγοι ήσαν παντού πρόχειροι. Με λίγα χρήματα μπορούσε κανείς να αγοράσει ένα κομματάκι από την αθανασία στον καιρό του Παύλου. Πολλά είχε εισφέρει και ο Ιουδαϊσμός για τον πλουτισμό της ελληνικής μαγικής φιλολογίας.* Η μαγεία (που βασίζεται στην κοσμική συμπάθεια μικρόκοσμου και μακρόκοσμου = δράση + αντίδραση στο σύμπαν) ασκούνταν στο χώρο της πολιτικής, του αθλητισμού, του εμπορίου και ιδίως των σχέσεων έρωτα και μίσους. Σύμφωνα με τον Πλίνιο τον Πρεσβύτερο (30. 1), η τέχνη των μάγων ή αλλιώς θεουργών/σαμάνων αφορά σε τρεις περιοχές: medicina (= θεραπευτική δύναμη), religio (= ιεροτελεστία), artes mathematicae (= αστρολογία). Ως κατεξοχήν αρχέτυπα μαγισσών θεωρούνταν οι ιέρειες της *Μητέρας Γης ή οι θεές της πρωτοϊστορικής θρησκείας* [η Κίρκη (*Οδύσσεια)*, η Μήδεια (*Αργοναυτικά*), η Διδώ (*Αινειάς*)], οι Υπερβόρειοι και οι Πέρσες ενώ στον Ιουδαϊσμό γνωστοί ήταν οι *μάγοι του Φαραώ*. Εξόχως δαιμονικά θεωρούνταν ότι δεν λειτουργούν μόνον τα κακά πνεύματα αλλά και οι ψυχές όσων είχαν αυτοκτονήσει ή σφαχτεί στα ερείπια πόλεων όπου σύχναζαν και **οι δασύτριχοι τράγοι** με τους οποίους απεικονίζεται στη μεσαιωνική παράδοση ο Σατανάς (πρβλ. θεός Παν). Η πατρίδα της μαγείας ήταν η *Θεσσαλία* (*Μεταμορφώσεις* Απουλήιου πρβλ. Εύξεινος Πόντος).

Ως **μέσα άσκησης γοητείας** των *ταξιδιωτών* θεωρούνταν τα *φάρμακα*, το ραβδί, ο τροχός, η σβούρα, το σήμαντρο, το σάλιο και η σμύρνα.Αποτρεπτικά λειτουργούσαν (α) συγκεκριμένα βότανα (*μώλυ*), (β) η μουσική και (γ) τα φυλακτά (κατεξοχήν το δακτυλίδι και οι πολύτιμοι λίθοι γύρω από το λαιμό). Στα τελευταία δέσποζε η ***κλήση*** του Θεού με «ακαταλαβίστικα» και εβραϊκά ονόματα (ΙΑΩ, Σαβαώθ) και η αρεταλογία (= η καταγραφή των «αρετών»-θαυμαστών επεμβάσεων στο παρελθόν). Επίσης γνωστοί είναι (α) οι μαγικοί πάπυροι (= *Εφέσια γράμματα*) με μαγικές λέξεις και συνταγές, (β) οι *τελετές* (talisman < τελέσματα = «εορτασμοί μυστηρίων») και (γ) οι πινακίδες καταρών. Ως σαμάνοι-θεουργοί θεωρούνταν ο Ορφέας, ο Πυθαγόρας, ο Εμπεδοκλής και ο Απολλώνιος Τυανεύς ενώ στον Ιουδαϊσμό ο Μωυσής και ιδίως ο Σολομών.

## 2.6 Τα ιδιαίτερα χαρακτηριστικά των Ρωμαίων

Ειδικότερα για τους **Ρωμαίους** σημειώνει ο M. Albrecht τα εξής: *Στη θε­ωρητική του σκέψη ο μορφωμένος Ρωμαίος ακολουθεί τη* ***theologia rationalis ή naturalis*** *με το φυσιογνωστικό της κοσμοείδωλο, που τείνει ως επί το πλείστον προς έναν αφηρημένο μονοθεϊσμό. Στην πρακτική του συμπεριφορά εναρμονίζεται με την κρατική θρησκεία -****theologia civilis****- που θεωρείται χωρίς ιδιαίτερο προβληματισμό ακρογωνιαίος λίθος της κρατικής οργάνωσης και η οποία από τη μια παρουσιάζει αυστηρά αρ­χαϊκό και τελετουργικό χαρακτήρα και από την άλλη υμνεί τον εκάστο­τε μονάρχη. Τέλος, στον κόσμο της ποιητικής του φαντασίας εξακολου­θεί να προτιμά τη* ***theologia fabulosa****: το μύθο και τον άνθρωπο μορφικό πολυθεϊσμό του. μολονότι γνωρίζει ότι η παλιά τριμερής αντίληψη του κόσμου είναι βέβαια από άποψη ψυχολογίας αποδεκτή, από επιστημο­νική όμως άποψη ξεπερασμένη. Ο Βάρρων προσπερνά χωρίς να δείξει ενδιαφέρον μία τέταρτη δύναμη, που είναι οπωσδήποτε η πιο σημαντι­κή από θρησκευτικής πλευράς:* ***τις μυστηριακές θρησκείες*.**

**Για τους Ρωμαίους η φιλοσοφία και ο κλασικός αθλητισμός στο Γυμνάσιο δεν ανήκαν στις προτεραιότητές τους. Αρέσκονταν στο αιματηρό θέαμα της αρένας**, όπου δέσποζαν θηρία της γης και της θάλασσας [< κυριαρχία στο σύμπαν], οι μονομαχίες και οι μίμοι.Σύμφωνα με τον Τάκιτο (*Agr.* 21) ο **εκρωμαϊσμός** επιτυγχανόταν μέσω της ρητορικής, της τηβέννου (toga), του περιπάτου, του βαλανείου (= του λουτρού), των κομψών δείπνων σε **μεγαλοπρεπείς οίκους (σύμβολα του υψηλού στάτους)** και των σεξουαλικών «παιχνιδιών» σε αυτά: *κάθε Ρωμαίος ως homo politicus ήταν στωικός, ως ιδιώτης επικούρειος και σύμφωνα με τις φιλοσοφικές του πεποιθήσεις, ανάλογα με τις περιστάσεις πλατωνικός ή νεοπυθαγόρειος. Τον κοινό παρονομαστή, τον οποίο ένας πνευματώδης Εγγλέζος χαρακτήρισε κάπως άκομψα* ***typically Roman indifference to the truth[[2]](#footnote-2)****.*

Σε αυτό το πέλαγος των θρησκειών, του ατομισμού και του ψευτομυστικισμού, ως συνεκτικός ιστός όλων των λαών της Ρωμαϊκής Αυτοκρατορίας καθιερώθηκε η θεοποίηση της πολιτικής εξουσίας, η δουλική λατρεία του κυρίου και θεού Πλανητάρχη (Απ.13). ***Οι χριστιανοί τελικά διώχθηκαν, όχι γιατί λάτρευαν το Χριστό -μπορούσαν να τον λατρεύουν όσο ήθελαν-, αλλά διότι συγχρόνως δε λάτρευαν τον «πλανητάρχη» αυτοκράτορα***.

Η νεοσύστατη Εκκλησία, κλυδωνιζόμενη μεταξύ δύο ρευμάτων, του ιουδαϊσμού και του γνωστικισμού, βρέθηκε αντιμέτωπη με τη θεοποιημένη πολιτική εξουσία, η οποία, παρά τη βιτρίνα των Σεβάστιων έργων και των επιχορηγήσεων στις ασθενείς μικρασιατικές επαρχίες, στηριζόταν στη βία και την εκμετάλλευση και αυτών ακόμα των σωμάτων και ιδιαίτερα των *ψυχών* των πολιτών της (Απ. 18,13). Μεγαλύτερη κατανόηση βρήκαν στη δυτική ρωμαϊκή κοινωνία και ιδίως στους κύκλους των ρωμαίων γυναικών οι μονοθεϊστές Ιουδαίοι (οι οποίοι έχαιραν των προνομίων της μη στράτευσης και της μη άμεσης συμμετοχής στην καισαρολατρία)39, παρά οι «άθεοι» κατά κόσμο χριστιανοί («το τρίτον γένος»!).

# Σύνοψη

Με την ολοκλήρωση της ενότητας αυτής γνωρίζετε πλέον ότι:

* H πορεία του πενηντάχρονου Π. προς δυσμάς δεν ξεκίνησε με τους καλύτερους οιωνούς (παροξυσμός με τον μέντορα Βαρνάβα, ανατροπή σχεδίων επίσκεψης δύο σημαντικών κέντρων της Ασίας από το Πνεύμα του Ιησού, «άγονη» πορεία) και τον απόστολο των εθνών να περιτέμνει τον αμεσότερο συνεργάτη του Τιμόθεο. Οι αποτυχίες όμως όπως και οι θλίψεις στην περίπτωση του ευαγγελίου της βασιλείας αποτελούν συστατικό της εξακτίνωσης.
* Ο παγκοσμιοποιημένος ελληνορωμαϊκός κόσμος, στον οποίο απευθύνεται το κήρυγμα, παρότι απολάμβανε ειρήνη σε γη και θάλασσα, έπασχε από αναζήτηση νοήματος. Σε αντίθεση προς τον σημερινό η θρησκεία αποτελούσε άρρηκτο «συνεργάτη» της πολιτικής. Δεν είχε όμως τόσο ηθική διάσταση όσο αποσκοπούσε στον εξευμενισμό της οργής του θείου.
* Στις αναζητήσεις τους άλλοι έβρισκαν καταφύγιο στη φιλοσοφία (στωική και επικούρεια), άλλοι σε μυστήρια (κατεξοχήν της Μεγάλης Μητέρας) που πρόσφεραν αναγέννηση, και άλλοι στον άρτο και θέαμα που πρόσφερε το Κολοσσαίο.
* Ο Ρωμαίος δεν γοητευόταν τόσο από την αναζήτηση της αλήθειας, την άμιλλα των αγώνων όσο από την τήβεννο, την αρένα, το λουτρό και τα συμπόσια.
* Η καισαρολατρία συνδεδεμένη με τις κλασικές θεότητες δεν ήταν πάντα επιβαλλόμενη αλλά ενίοτε καλλιεργούμενη από τις τοπικές κοινωνίες αφού θεός είναι αυτός που μπορεί να συνδράμει στην σκληρή καθημερινότητα.

# Βιβλιογραφία

Γαλίτη, Γ., *Παύλος ο Απόστολος των Ελλήνων. Οδοιπορικό στην Ελλάδα και στην Κύπρο,* φωτογραφίες Λ. Έβερτ, Αθήνα 2000.

Δεσπότη, Σ., Η ιεραποστολική Περιοδεία του Παύλου στον Ελλαδικό χώρο (Μακεδονία-Αχαΐα - Ασία. Αθήνα: Ουρανός 2010

Μαυροματάκη, Μ., *Παύλος. Ο Απόστολος των Εθνών. Οι Περιοδείες του Αποστόλου Παύλου στην Ελλάδα*, Αθήνα: Χαϊτάλης 2003

Μπαρτζουλιάνου, Η., *Τα Ταξίδια του Αποστόλου Παύλου στην Ελλάδα*, Αθήνα: Explorer 2004.

## Σ. Δεσπότη, *Η ιεραποστολική Περιοδεία του Παύλου στον Ελλαδικό χώρο* *(Μακεδονία- Αχαΐα - Ασία.* Αθήνα: Ουρανός 2010.webdata.psichogios.gr/sample/ 9789604538812.pdf*‎*

Elliger, Winfried, *Paulus in Griechenland*, SBS 92/93, Stuttgart 1978.

Brocke, C. von, *Griechenland*, Leipzig: Evangelische Verlagsanstalt 2007.

Walker, P. , *In the Steps of Saint Paul. An Illustrated Guide to Paul’s Journeys* Oxford: Lion 2008.

# Χρήσιμες Διευθύνσεις στο Διαδίκτυο

<http://moses.creighton.edu/vr/com/toc.html> (Virtual World Project)

http://www.philipharland.com/Blog/

<http://www.ehw.gr/asiaminor/forms/fLemmaBodyExtended.aspx?lemmaId=4264#chapter_0>

.<http://users.sch.gr/aiasgr/Eguklopaideia/Mikra_Asia/Frugia.htm>

<http://www.hellinon.net/DromoiMikrasAsias.htm>

ΣΗΜΕΙΩΣΗ

Οι πόλεις του Παύλου παρουσιάζονται και σε μορφή DVD ντοκιμαντέρ. Από τα πλέον γνωστά είναι τα: *Le Mystère Paul*, Agat Films & Ciem 2000. *The Gospel Comes to Europe*, Blue Skies Productions, 2001. *The Apostle Paul*, Weller Grossman Productions for the History Channel, 2001. *Apostle Paul and the Early Churches*, B & N Production, 2003. *St. Paul in Greece*. από τον H. Koester εκδόθηκε ψηφιακός δίσκος (CD-ROM) με τίτλο *Cities of Paul: Images and Interpretations from the Harvard New Testament and Archaeology Project*,Minneapolis, Fortress, 2004 όπου περιέχονται 282 διαφάνειες με φωτογραφικό υλικό από τις χριστιανικές κοινότητες της Ελλάδας και της Μ. Ασίας.

1. Ό.π. 329: Πρόκειται για πορεία Zick-zack που καλύπτει σχεδόν τη μισή Μ. Ασία και ένεκα της αποτυχίας της χαρακτηρίζεται στην Έρευνα ως *Μη ιεραποστολικό Ταξίδι* (Nicht-Missionsreise. H. Conzelmann). [↑](#footnote-ref-1)
2. Στο θέατρο της Κορίνθου για πρώτη φορά στην Ελλάδα διεξάγονται παραστάσεις μίμων αλλά και αιματηρές θηριομαχίες και μονομαχίες (Δίων 21. 212). [↑](#footnote-ref-2)